b'\n_START_ARTICLE_\nSvetovna organizacija za intelektualno lastnino\n_START_PARAGRAPH_\nSvetovna organizacija za intelektualno lastnino, WIPO (World Intellectual Property Organization), deluje kot ena izmed 17 specializiranih agencij v okviru OZN. Ustanovljena je bila leta 1967 z namenom, da zagotavlja in \xc5\xa1iri varstvo intelektualne lastnine na podlagi sodelovanja med dr\xc5\xbeavami. WIPO trenutno \xc5\xa1teje 188 dr\xc5\xbeav \xc4\x8dlanic in skrbi za izvajanje 26 mednarodnih pogodb. Njen sede\xc5\xbe je v \xc5\xbdenevi, \xc5\xa0vica. Trenutni vodja je Francis Gurry, ki je prevzel to funkcijo 1. oktobra 2008. Pod okriljem WIPO delujejo tudi samostojne konvencije, kot so npr. Bernska, Pari\xc5\xa1ka in Madridska konvencija, \xc4\x8deprav so bile sprejete \xc5\xbee v 19. stoletju.\n_START_SECTION_\nMadridski sporazum\n_START_PARAGRAPH_\nS sprejetjem Madridskega sporazuma (1891) je za\xc4\x8dela obratovati prva slu\xc5\xbeba za mednarodno intelektualno lastnino, t. i. Madridski sistem za mednarodno registracijo znamk. S tem sporazumom se razvija \xc5\xa1e veliko drugih mednarodnih storitev za intelektualno lastnino, ki bodo kasneje postale WIPO.\n_START_SECTION_\nUstanovitev Birpija\n_START_PARAGRAPH_\nDva sekretariata se leta 1893 ustanovita za upravljanje Bernske in Pari\xc5\xa1ke konvencije in tako nastane predhodnika WIPA, in sicer Biro za za\xc5\xa1\xc4\x8dito intelektualne lastnine bolj znan po svoji francoski kratici, BIRPI. Novonastala organizacija, ki je v tem \xc4\x8dasu \xc5\xa1tela sedem ljudi, ima sede\xc5\xbe v Bernu, \xc5\xa0vici.\n_START_SECTION_\nBIRPI postane WIPO\n_START_PARAGRAPH_\nKonvencija o ustanovitvi Svetovne organizacije za intelektualno lastnino (WIPO) je za\xc4\x8dela veljati leta 1970. BIRPI se je preimenoval v WIPO ter 26. aprila postal dr\xc5\xbeavno vodena, medvladna organizacija s sede\xc5\xbeem v \xc5\xbdenevi, \xc5\xa0vica.\n_START_SECTION_\nWIPO se pridru\xc5\xbei OZN\n_START_PARAGRAPH_\nLeta 1974 se je WIPO pridru\xc5\xbeil Organizaciji zdru\xc5\xbeenih narodov (OZN) in postal njena specializirana agencija. Vse \xc4\x8dlanice OZN so pozvane, vendar ne zavezane, da postanejo \xc4\x8dlanice te agencije.\n_START_SECTION_\nInformacijsko omre\xc5\xbeje\n_START_PARAGRAPH_\nWIPOnet, katerega ustanovitelj je WIPO, je globalno informacijsko omre\xc5\xbeje. Namen tega projekta je povezati ve\xc4\x8d kot 300 uradov za intelektualno lastnino, ki delujejo v dr\xc5\xbeavah \xc4\x8dlanicah, poleg tega pa zagotavlja sredstva za varno komunikacijo med vsemi povezanimi uradi. WIPOnet je temelj za urejanje storitev v sklopu intelektualne lastnine.\n_START_SECTION_\nStruktura WIPA\n_START_PARAGRAPH_\nNajvi\xc5\xa1ji organ svetovne organizacije za intelektualno lastnino je Generalna skup\xc5\xa1\xc4\x8dina WIPO. Poleg tega zajema tudi delovna telesa, ki se sestajajo na rednih in izrednih zasedanjih, kot so: WIPO konferenca, Koordinacijski odbor WIPO ter skup\xc5\xa1\xc4\x8dine in izvr\xc5\xa1ilni odbori posameznih unij. Iz Slovenije na teh zasedanjih sodelujejo strokovnjaki iz Ministrstva za gospodarstvo ter Urada RS za varstvo intelektualne lastnine. Njihov namen je usklajevati stali\xc5\xa1\xc4\x8da z drugimi dr\xc5\xbeavami \xc4\x8dlanicami EU. Predsedujo\xc4\x8da dr\xc5\xbeava v EU po navadi predstavlja glavna stali\xc5\xa1\xc4\x8da, vendar ima vsaka dr\xc5\xbeava pravico predstaviti in dodati svoje stali\xc5\xa1\xc4\x8de. Evropska komisija ima samo funkcijo opazovalca.'